google/wiki40b huggingface dataset:
Akademiet Sandnes

Beliggenhet

Skolen ble opprinnelig grunnlagt i Stavanger i 2005. Den flyttet til Sandnes i 2007 og byttet samtidig navn. Akademiet Sandnes er lokalisert i Langgaten 1 i Sandnes sentrum.

Medier og kommunikasjon

Dette utdanningsprogrammet gir eleven generell studiekompetanse, men er yrkesrettet med tanke på senere jobb innenfor avis, TV, radio, web, reklame eller grafisk design.

Studiespesialisering

Dette utdanningsprogrammet er forberedende for videre studier ved universitet og høyskoler. Med bestått vitnemål oppnås generell studiekompetanse.

IKT-servicefag

IKT-servicefag er et såkalt “kryssløp” som er åpent for alle som har gjennomført VG1. Utdanningen gir kompetanse i drift av datasystemer. Eleven vil få opplæring i installasjon, oppgradering og vedlikehold av programvare, operativsystemer, maskinvare og nettverk. Programmet bruker også teknologien til å dokumentere arbeidet og innhente, bearbeide og formidle informasjon. Eleven lærer å kommunisere på både norsk og engelsk med brukere, leverandører og andre fagfolk gjennom en rekke ulike medier. Eleven lærer å forstå datasystemer og formidle kunnskapen sin slik at andre får en enklere hverdag.

Påbygging til generell studiekompetanse

På utdanningsprogrammet påbygging til generell studiekompetanse har eleven fag som norsk, historie, naturfag og matematikk som gir den teoretiske kompetansen som kreves for å kunne bli tatt opp til spennende studier på høyskoler og universitet.
Paul Hession

Karriere

Hession var med i sitt første seniormesterskap som 19-åring, EM 2002. Der kom han på 7.-plass på 200 meter. Året etter fikk han sølv ved Sommeruniversiaden 2003 med tiden 20,89 sekunder, slått av Leigh Julius. Han vant senere bronse ved Sommeruniversiaden 2005.
I 2007 satte han sin første irske rekord, da han løp 100 meter på 10,28 i Kalamata. Senere samme år forbedret han denne rekorden til 10,18 i Vasa i Finland. Også på 200 meter satte han irsk rekord - først med 20,44 i Sheffield Grand prix, senere med 20,30 i det irske mesterskapet i Dublin.
Han ble slått ut i semifinalen på 200 m både i VM 2007 (20,50), OL 2008 (20,38) og VM 2009 (20,48). Uten de beste nordamerikanerne klarte han å nå sin første internasjonale finale på 200 m under EM i Barcelona 2010, men løp sitt svakeste løp under mesterskapet og ble nummer seks på 20,71. Hession tok også en tredjeplass under Golden Gala 2010 i Roma, men på den svakeste poenggivende tiden i Diamond League den sesongen, 20,60.
Ved VM i friidrett 2011 ble han slått ut i kvalifiseringen, med tiden 21,02, med ved EM i friidrett 2012 nådde han finalen, der han kom på 8.- og sisteplass med tiden 21,27.
Ellen DeGeneres

Biografi

Fra 1994 til 1998 spilte DeGeneres i sitcom-serien Ellen, som opprinnelig het These Friends of Mine. DeGeneres spilte rollefiguren Ellen Morgan, og serien handlet om henne, hennes venner og familie. I sesong fire av serien kom Ellens rollefigur ut av skapet som lesbisk. Episoden hvor hun kom ut av skapet heter "The Puppy Episode". Serien ble avsluttet etter sesong fem, grunnet lave seertall. I 2001 kom en nye sitcom med DeGeneres i hovedrollen, som het The Ellen Show. Det ble kun laget en sesong av denne serien. Betty White hadde blant annet en gjesterolle i serien. 
Ellen DeGeneres eget talkshow, The Ellen DeGeneres Show, blei lansert i 2005. Programmet spilles inn mandag til torsdag, med dobbel innspilling på torsdagen. I Norge blir det sendt på TV 2 og TV 2 bliss. 
DeGeneres var gjestedommer i sesong fem av So You Think You Can Dance sammen med Mia Michaels, Mary Murphy og Nigel Lythgoe, og dommer i 2010-sesongen av American Idol. Hun har vært konferansier for både Emmy-prisutdelingen og Oscar-prisutdelingen, nr. 79 i rekken. Hun var konferansier for også den 86. Oscar-utdelingen i 2014.
DeGeneres bor i Beverly Hills sammen med konen sin Portia de Rossi. Både DeGeneres og de Rossi er praktiserende veganere.
Mario Gómez

Klubbkarriere

9. mars 2004 spilte han 10 minutter for VfB i Mesterligaen i en kamp mot Chelsea. Debuten i Bundesliga fikk han 8. mai samme år. 
I sesongen 2004–05 spilte han mest for klubbens andrelag i Regionalliga, der han scoret 15 mål på 24 kamper. Han fikk også 8 kamper på førstelaget.
Sesongen 2005–06 fikk Gómez fast plass på førstelaget. Han spilte 30 kamper i Bundesliga, og scoret 6 mål. Han fikk også med seg fem kamper i UEFA-cupen, der han scoret to mål
I sesongen 2006-07 etablerte Gómez seg som en av Bundesligas toppscorere. Han brakk imidlertid hånden i mars 2007 og røk et korsbånd i det venstre kneet. Han gjorde comeback i mai, og scoret umiddelbart etter at han kom inn fra reservebenken. I denne kampen vant VfB 3-2 over Bochum, og hadde dermed ledelsen med to poengs margin før siste serierunde. Der vant de hjemme mot Energie Cottbus, og ble dermed tyske mestre. Etter sesongen ble han kåret til Årets spiller i Tyskland for 2007. I juli 2007 forlenget Gómez kontrakten med Stuttgart til 2012.
I sesongen 2007-08 hadde laget problemer med å holde samme nivå som sesongen før, men Gómez opprettholdt scoringsformen med 19 mål på 25 kamper, og kom på andreplass på toppscorerlista, like bak Bayern Münchens Luca Toni, som scoret 25 mål.
26. mai 2009 ble han klar for Bayern München etter en overgang verdt 35 millioner euro.

Landslaget

Gómez har både tysk og spansk statsborgerskap, men har spilt for alle Tysklands aldersbestemte landslag siden han var 17 år. Han debuterte på Tysklands A-landslag mot Sveits 7. februar 2007. Tyskland vant kampen 3–1, og Gómez scoret Tysklands andre mål.
Han fikk sin andre landskamp da han ble kom inn som innbytter for Kevin Kurányi i en EM-kvalifiseringskamp mot San Marino, der han scoret to av Tysklands mål i en kamp de vant 6–0.
Joachim Löw tok ut Gómez i Tysklands tropp til EM 2008. Han spilte alle tre av Tysklands gruppekamper, men var ute av form og misset flere åpenbare målsjanser. Etter gruppespillet gikk Tyskland over til å spille med bare en spiss, og Gómez ble henvist til reservebenken. Han kom innpå i EM-finalen for Miroslav Klose, men kunne ikke forhindre at Tyskland tapte 1-0 for Spania.
Han ble tatt ut i Tysklands EM-tropp til EM i Frankrike 2016.
Han ble tatt ut i Tysklands tropp til VM i fotball 2018 i Russland.
Astrit Kryeziu

2012 - 2014

Kryezui deltok i det sveitsiske mesterskapet innendørs 2012, og kom der på andreplass på 1000 meter. Han deltok i Balkanmesterskapet i friidrett 2013, og kom der på sjetteplass på 800 meter. Kosovo deltok i Third League under Lag-EM i friidrett 2014, og han fikk der bronse på 800 meter, og han kom på femteplass på 400 meter. Han kom på fjerdeplass på 800 meter under Balkanmesterskapet i friidrett 2014.

2015 - 2016

Kosovo deltok i Third League under Lag-EM i friidrett 2015, og Kryezui kom der på fjerdeplass på 800 meter og åttendeplass på 400 meter. Det europeiske småstatsmesterskapet i friidrett 2016 ble arrangert i Marsa på Malta, og Kryeziu kom på fjerdeplass på 800 meter. Han kom på fjerdeplass på 800 meter under Balkanmesterskapet i friidrett 2016, der Kosovo kom på sjuendeplass på 4 x 400 meter stafett.

2017 - 2018

Han deltok i Jeux de la Francophonie 2017, og kom der på fjerdeplass på 800 meter. I VM i friidrett 2017 deltok han på 800 meter, og ble der slått ut i innledningsheatet. 
Han deltok i Det europeiske småstatsmesterskapet i friidrett 2018, og fikk der bronse på 800 meter, bak Musa Hajdari og Ion Siuris.
Dunkerque

Historie

Dunkerque nevnes i historiske dokumenter fra 600-tallet, som fiskerbosted. Takket være dens gode beliggenhet ved det østre innløpet av Den engelske kanal vokste den raskt. I 960 hadde byen en bymur. I 1233 ble det bygget rådhus. 
Viktig fiske var etter sild, senere også etter torsk utenfor Islands kyster. 
Ellers vekslet byen mellom forskjellige makthavere. Befolkningen talte nederfrankisk eller nederlandsk dialekt, og var politisk tilhørende grevskapet Flandern og senere Huset Burgund, De spanske Nederlandene og England. Til sist ble byen den 27. oktober 1662 solgt for fem millioner  livres av den engelske kong Karl II til den franske kong Ludvig XIV. Deretter fikk byen sterke festningsverker. På 1600- og 1700-tallet var Dunkerque feste for franske korsarer. På 1800-tallet vokste byen til å ha Frankrikes tredje største havn.
Allerede under første verdenskrig var byen målskive for tyske bombardementer og offensiver, som det første Flandernslag.
Den mest kjente hendelsen i byens historie er den allierte tilbaketrekkingen i begynnelsen av andre verdenskrig da over 300 000 allierte soldater ble evakuert fra Dunkerque (og fra strendene ved byen) til Storbritannia, ved hjelp av Royal Navy og et stort antall småbåter (ned til under fem meter) som ble mobilisert for anledningen.

Transport

Dunkerque har fergeforbindelse med Dover i England.
Nienburg/Weser

Nienburg er en by i den tyske delstaten Niedersachsen. Byen ligger ved elven Weser omtrent midtveis mellom Hannover og Bremen. Byen har ca. 32.000 innbyggere (2008).
Indre London

Indre London (engelsk Inner London) er en betegnelse på de 12 bydeler i Stor-London som tradisjonelt har utgjort London by. Fra til 1965 utgjorde området grevskapet London. Unntaket er North Woolwhich, som ble overført til Newham og dermed tilhører ytre London. Begrepet brukes også i en mer begrenset og uformell forstand om et mindre område i indre bykjerne, og da gjerne i forbindelse med omtale av storbyproblemer. 
Bydelene som regnes med er: Camden, Greenwich, Hackney, Hammersmith and Fulham, Islington, Kensington and Chelsea, Lambeth, Lewisham, Southwark, Tower Hamlets, Wandsworth og Westminster. City of London administreres ikke som en del av Stor-London, men i enkelte sammenhenger regnes også denne selvstendige byen med fordi visse tjenester utføres i samarbeid.
Indre London er mindre enn Ytre London både angående befolkning og areal, men befolkningstettheten er mer enn det dobbelte enn med Ytre London. Indre London er offisielt det rikeste området i Europa med de mest kostbare gatene i Europa, BNP per hode er mer enn €80 000 Mange av verdens rikeste mennesker bor i Indre London, men det er samtidig en utstrakt fattigdom. Sentrale London, den aller innerste delen av London, er lokalisert i kjernen av Indre London.
I enkelte sammenhenger, spesielt med tanke på befolkningsstatistikk, brukes en annen definisjon der Haringey og Newham er inkludert, mens Greenwich regnes som del av ytre London.
Perl DBI

Perl DBI (DataBase Interface) er det mest brukte grensesnittet mot databaser for programmeringsspråket Perl. I samarbeid med flere andre, skrev Tim Bunce spesifikasjonen på grensesnittet i 1994, og DBI blir i dag vedlikeholdt over Internett som en CPAN-modul i tråd med åpen kildekode-modellen. DBD-er (DataBase Driver) fungerer som et abstraksjonslag som gjør det mulig for programmererne å benytte nesten plattform-uavhengig SQL-kode i sin programvare.
DBI- og DBD-modulene gjør det mulig for Perl-utviklere å kommunisere mot mange forskjellige databaser på markedet på samme måte. Hver database som støttes har en egen DBD-driver, på samme måte som forskjellig maskinvare fra forskjellige leverandører kan brukes på tvers av de ulike plattformene. DBD-driverne kan lastes ned gratis fra Internett, og eksisterer i dag for de fleste databasesystemer, også for proprietære systemer som f.eks. Oracle, Microsoft SQL Server, IBM DB2 osv.
Luke

Etymologi

Luke er en engelsk form av det greske navnet Loukas (gresk: Λουκας), en kortform av Loukanos (Λουκανος), som betyr «fra Lucania». Lucania er et historisk navn på regionen Basilicata i det sørlige Italia.
Luc er en fransk form av navnet, og Luuk en nederlandsk form.
The Conjuring

Om filmen

Filmen omhandler Ed og Lorraine Warren, som var paranormale etterforskere i virkeligheten også. Den hadde norsk premiere 16. august 2013.

Handling

Ed (Patrick Wilson) og Lorraine Warren (Vera Farmiga) er velrennomerte paranormale etterforskere på 1970-tallet. De får i oppdrag å etterforske et hus bebodd av en familie som har merket et mørkt nærvær. De oppdager at hele området er hjemsøkt av sataniske spøkelser som følger familien hvor de enn går. For å stoppe denne ondskapen som truer med å ødelegge livene til alle involverte, må Warren-paret ta i bruk all sin kunnskap og spirituelle styrke.
Skansen stasjon

Trikk

Trondheims eneste trikkelinje, Gråkallbanen, har holdeplass rundt 50 meter fra stasjonen og denne holdeplassen stammer fra Ilalinjen, som var den første trikkestrekningen som ble bygget i Trondheim i 1893.
Lied

Lied eller tysk Lied (tysk for «sang», flertall Lieder) er en musikalsk form som på norsk vanligvis brukes om en musikkform som på tysk kalles Kunstlied.

Avgrensing

Kunstlied betegner sanger som utelukkende formidles og tolkes ved hjelp av noter, og som forutsetter en klassisk sangutdannelse. I den tyske liedtradisjonen er teksten vanligvis et dikt som komponisten har tonesatt. Vekten ligger på musikken, og med Schubert fikk klaverakkompagnementet en selvstendig rolle. 
Tradisjonelt var det spesielt oppføringsrammene som skilte lieder fra arier, da lieder gjerne ble oppført i en intim og ofte privat sammenheng som ble kalt Liederabend («sangaften»), mens ariene tilhørte musikkteatret og inngikk i operaer og oratorier.

Historikk

Liedformen utviklet seg fra slutten av 1500-tallet, men det er særlig komponister fra 1800-tallet som har preget sjangeren, blant de viktigste er Franz Schubert, Robert Schumann, Johannes Brahms og de noe senere Gustav Mahler og Richard Strauss.
Mot slutten av 1800-tallet begynte man å skille mellom muntlig overleverte folkesanger uten kjent komponist, mens Kunstlieder var stykker skapt av en identifisert komponist.
Xiangshan (Guilin)

Xiangshan (kinesisk: 象山区; pinyin: Xiàngshān Qū) er et bydistrikt i byprefekturet Guilin i den autonome region Guangxi i Folkerepublikken Kina.
Xiangshan har et areal på 88 km² og teller ca. 210.000 innbyggere (2004).
Steinkors på Kvitsøy

Steinkorset ved Leiasundet, også kjent som Kvitsøykrossen, er Kvitsøys mest kjente fortidsminne. Det er 3,9 meter høyt, og et av de høyeste av sitt slag i landet.
Korset er lett synlig fra skipsleia, og har derfor i alle år vært et kjent sjø- og seilingsmerke. Ingen vet med sikkerhet når korset ble satt opp, men det må være minst 1000 år gammelt. Det er lutret av saltvann og vind. Noen mener at engelske misjonærer kan ha reist korset allerede på 900-tallet, men det er ikke noe i veien for at det kan være eldre. Siden har det vært et seilingsmerke for sjøfarere, fra vikingtiden til i dag.
Snorre Sturlason forteller at Erling Skjalgsson og Olav Haraldsson gjorde et forlik ved dette korset i 1016.
Skorpa (Dønna)

Skorpa er en øy i Dønna kommune på Helgelandskysten. Den ligger øst i kommunen, mellom øya Dønna og Sandnessjøen i Alstahaug. Det meste av øya er fjell, det høyeste punktet på Skorpefjellet ligger 232 moh. Det var fast bosetning på øya fram til 2005. I dag blir Skorpa først og framst brukt til fritidsboliger og til beite for sau.
Daniele Greco

Karriere

Greco ble italiensk ungdomsmester i tresteg i 2006.
I 2009 deltok han i sitt første EM som senior, ved EM i friidrett innendørs 2009. Her hoppet han 15,76 meter, og kom ikke til finalen. Ved Middelhavslekene 2009 i Pescara i Italia fikk han bronse, bak hhv. Fabrizio Schembri og Dimitrios Tsiamis. I juli satte han ny personlig rekord på 17,20 da han vant gull i U23-EM 2009. Han deltok også i VM 2009, men kom ikke til finalen der. Han hadde 34. beste hopp i kvalifiseringsrunden. 
Både ved VM innendørs 2010 og EM 2010 ble han slått ut i kvalifiseringen, men ved EM innendørs 2011 i Paris hoppet han 16,75 i kvalifiseringen, og nådde finalen. I finalen greide han imidlertid bare 16,24 meter, og endte sist av de åtte som hoppet i finalen. 
I mars 2012 satte han ny personlig rekord på 17,28 da han kom på femteplass ved VM i friidrett innendørs 2012. Han gikk videre fra kvalifiseringen med 16,94, men greide 17,28 i sitt siste finalehopp.
Macrocerus

Utbredelse

Macrocerus finnes sør i Europa, ingen arter er registrert fra Norden.

Utseende og levevis

Macrocerus tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres. Larvene lever som predatore (rovdyr).
Stéphane Sinding

Bakgrunn

Han var av slekten Sinding, sønn av Vilhelm Sinding (1886–), som igjen var sønn av den norske billedhuggeren Stephan Sinding (1864–1922). 
Selv hadde Sinding lisensiatgrader i rettsvitenskap og humanistiske fag. Han var oversetter fra dansk, engelsk og norsk og arbeidet for statsadvokaten.

Andre verdenskrig

I 1939 ble han mobilisert og kom i tjeneste i den militære tolketjenesten. Han hadde i løpet av sin tjeneste forskjellige klasser av graden Officier de Réserve Interprète et du Chiffre, forkortet ORIC.
Etter Tysklands angrep på Norge i 1940 ble han etter eget ønske sendt med det franske ekspedisjonskorpset til Norge. Han utmerket seg i kampene ved Namsos og ble i norsk statsråd i London 20. mars 1942 tildelt Krigskorset med begrunnelsen: «Anført på dagsordren for under et voldsomt bombardement å ha ilet til hjelp for matrosene på den britiske slup «Bittern», som var truffet av en bombe og satt i brand i Namsosfjorden.» HMS «Bittern» ble angrepet fra luften og senket 30. april 1940.
Ekspedisjonskorpset ble trukket tilbake og Sinding kom til Brest i Bretagne, men sluttet seg raskt til De frie franske styrker under ledelse av Charles de Gaulle i Storbritannia. Han ble tilknyttet De frie franske marinestyrkenes stab og tjenestegjorde i sekretariatet til admiral Émile Muselier. Sinding ble så beordret til tjeneste om bord på slagskipet «Courbet», som var satt inn i forsvaret av Portsmouth.
I april 1941 var han tilbake i London, der han var tilknyttet generalstaben i den frie franske marine.
Fra januar 1942 til april 1943 tjenestegjorde Sinding på Saint-Pierre og Miquelon, den franske besittelsen utenfor Newfoundland. Den frie franske marine hadde i desember 1941 tatt kontroll over øyene og Alain Savary ble innsatt som guvernør. Etter perioden på Saint-Pierre og Miquelon bar det igjen til London, der Sinding ble sjef for commissariat de la marine, marinens forsynings- og regnskapsavdeling.
I august 1943 ble Sinding beordret til tjeneste i 1er Régiment de Fusiliers Marins (1er RFM) og deltok med regimentet i kampene ved frigjøringen av Italia og Frankrike. Han forlot 1er RFM i november 1944 og tjenestegjorde deretter ved marinestaben i Paris og ved kommissærkontoret for Angers, den midlertidige regionale administrasjonen som ble etablert i påvente av gjeninnføringen av konstitusjonell forvaltning i Frankrike etter krigen.

Etter verdenskrigen

Sinding gikk ut av militærtjenesten i august 1946. Han var en tid dommer, før han kom til Berlin, der han arbeidet for Det allierte kontrollrådet. Sinding etterforsket deretter krigsforbrytelser i den britiske okkupasjonssonen.
Etter å ha vendt tilbake til Frankrike var Sinding dommer ved sivildomstolen, fra 1954 i Fontainebleau og fra 1958 i Versailles, der han også ble sjef for trygderetten i departementet Seine-et-Oise.

Utmerkelser

I tillegg til det norske Krigskorset mottok Sinding flere franske utmerkelser. Han var offiser av Æreslegionen, mottok Croix de guerre med tre anførsler og Motstandsmedaljen.
Norges økonomiske sone

Norges økonomiske sone ble opprettet ved lov av 17. desember 1976 og med virkning fra 1. januar 1977. Den ble opprettet i medhold av FNs havrettskonvensjon, og etablerte et område på 200 nautiske mil fra grunnlinjen utenfor kysten av det norske fastland (NØS). Sonen grenser opp mot Danmarks, Tysklands og Storbritannias økonomiske soner, og her er midtlinjen delelinje. I 2010 kom det og istand en avtale med Russland om en delelinje mellom de to lands respektive økonomiske soner. Innenfor den økonomiske sonen har Norge eksklusiv rett til utvinning av naturressurser som fisk og petroleum.
Hemisodorcus semenowi

Utseende

En middelsstor til stor (hannen 37-47 millimeter), blank, svart, nokså slank hjortebille, hannens kjever lange og slanke, i den ytre delen med én stor, butt tann. Hunnen er mye mindre enn hannen, uten forstørrede kjever.

Utbredelse

Arten lever i Sichuan, Tibet og det nordlige Vietnam.
Ateneo de Madrid

Ateneo de Madrid er en privat kulturinstitusjon som befinner seg i den spanske hovedstaden Madrid. Institusjonen ble grunnlagt i 1820. Dens fulle navn er  Ateneo Científico, Literario y Artístico de Madrid («Vitenskapelig, Litterært og Kunstnerisk Athenæum i Madrid»).
Paris Plages

Paris Plages er en plan som ble etablert av ordføreren i Paris som skaper midlertidige kunstige strender hver sommer langs elven Seinen i sentrum av Paris, og fra  2007, langs Bassin de la Villette i den nordøstlige delen av Paris. Hver juli og august blir veiene ved bredden av Seinen stengt og det arrangeres ulike aktiviteter i de midlertidige badestrender.

Historie

Tradisjonelt flyktet pariserne til sjøen eller på landet om sommeren, spesielt i august for å unnslippe det varme og klamme været i Paris. Likevel, hver sommer er mange av innbyggerne tvunget mot sin vilje til å bli værende i byen. Paris Plages-ordningen ble iverksatt i 2002 av Bertrand Delanoë, den nyvalgte sosialistiske borgermester får å lindre plagene til de som er nødt til å oppholde seg i den kvelende varme byen.
I utgangspunktet var det et enkelt bredd ved høyre bredd. I 2006 ble den andre lagt til på venstre bredd i motsetning til mange strender i Frankrike er toppløs soling ikke tillatt. Bading i Seine er heller ikke tillatt sikkerhetsmessige grunner.
Ordningen har vært en stor suksess, antall besøkende har vokst hvert år og toppet seg med fire millioner i 2007. Hver sesong blir nye aktiviteter lagt til, dsse omfatter en ferge som knytter de to elvebredder sammen, et flytende svømmebasseng og en ny strand i området i La Villette i det nordøstlige hjørnet av byen.
KlasJet

Historie

Selskapet blei oppretta i 2013. Det fikk air operator's certificate (AOC)  i 2014 og starta flyginger samme året.

Virksomhet

KlasJet retter seg inn mot forretnings- og privatmarkedet for charterflyginger med fly basert i Litauens hovedstad Vilnius og flyplasser i Øst-Europa, Russland og landa i Samveldet av uavhengige stater. Selskapet er en del av Avia Solutions Group.

Flyflåte

KlasJet har tre flymaskiner (juli 2017): én Boeing 737-500 og to CRJ200.
Norgesmesterskapet i skiskyting 2014

Norgesmesterskapet i skiskyting 2014 ble arrangert i Voss fra 26. til 30. mars 2014 av Voss Skiskyttarlag.
FirstClass

FirstClass er et dataprogram som brukes til gruppevare, e-post, videokonferanse, fax og elektroniske oppslagstavler for Windows, Macintosh og Linux. FirstClass ble laget i Canada i 1989 til bruk i skoleverket der, men også av skoler i USA og i forretnings- og organisasjonslivet.
Programmet brukes av over 3 000 organisasjoner og har ca. 9 millioner brukere.
Slagvolum (motor)

Slagvolum, også benevnt som kubikk-kapasitet, er et mål på en stempelmotors størrelse og betegner det volumet som stemplene fortrenger under bevegelsen fra nedre dødpunkt (ND) til øvre dødpunkt (ØD) i sylindrene. Slagvolumet bestemmes av slaglengden (høyden) og sylinderdiameteren (diameteren).
Slagvolum defineres som det totale volum av en motors sylindre, utregnet fra boring og slaglengde multiplisert med antall sylindre på motoren. Det blir normalt oppgitt i cm³ (kubikkcentimeter), liter eller CID (Cubic Inch Displacement/kubikktommer).
Motorens slagvolum har ofte vært benyttet for å betegne bilmodeller. For eksempel indikerer BMW 528 at det er en «5-serie» med 2,8 liters motor. (Noe som ikke alltid er tilfelle på nyere modeller.)
Slagvolum benyttes i mange land til å beregne bilens avgiftsklasse, sammen med ytelse, mål og vekt, samt pris fra fabrikk.
Slagvolum kan variere fra under 20 cm³ på små en-sylindrede motorer på gresstrimmere (for eksempel Partner B-180 som har en totakter på 18 cm³) til 25 480 liter på den 14-sylindrede utgaven av Wärtsilä RT-96C, verdens største skipsdiesel. På biler har det variert fra 500 cm³ på Fiat 500 til 8,3 liter på Dodge Viper Srt 10. Det finnes også opp gjennom tidene både mindre og større eksempler. Det har også vært produsert modellmotorer med under 1 cm³ slagvolum.